Man glo in veld in Pta-woonbuurt verkragDie verkragting het glo in dié area plaasgevind. Foto: Google Earth ŉ Man is glo Woensdagaand in ŉ veld in Rietfontein in die Pretoriase Moot verkrag. Ao. Dave Miller, woordvoerder van die polisie, het gesê hulle ondersoek ŉ saak van verkragting en roof. Tanya Cassel, wat in 19de Laan woon, het aan Maroela Media gesê hulle het Woensdagaand gesit en televisie kyk toe hul honde erg begin blaf het. Tanya het haar man, Walter, gevra om te gaan kyk wat aangaan. Walter en die egpaar se tuinier, Sam, het ŉ man in die veld oorkant hul huis gesien. Volgens Tanya het die man vir Walter en Sam gesê om hulle uit te los, want hulle is besig om seks te hê. Walter het ŉ flitslig na hulle geskyn waarna nog ŉ man uit die gras uit opgestaan en sy broek vasgemaak het. Die twee mans het hierna doodluiters weggestap. Tanya het gesê ŉ derde man het hierna uit die gras uit opgestaan en na Walter-hulle gehardloop en geskree: “Hulle het my verkrag, hulle het my verkrag!” Volgens Tanya was die man vol bloed en het net ŉ T-hemp aangehad. Die beweerde slagoffer het aan Tanya en haar man gesê hy het huis toe gestap toe hy deur die twee mans oorval is. Hulle het glo sy selfoon en beursie gesteel voordat hulle hom in die veld ingesleep en verkrag het. Die man het ook aan hulle gesê hy is met ŉ baksteen in die gesig geslaan toe hy om hulp probeer roep het. Volgens Tanya het hulle die buurtwag geskakel waarna ŉ ambulans en die polisie ontbied is. Niemand is nog in hegtenis geneem in verband met die voorval nie.